Tururu fees op Erfenisdag bied skole hupstoot | News24
Tururu fees op Erfenisdag bied skole hupstoot
=Christo Davids, bekend as Errol in 7de Laan, is Saterdag op Uitenhage by die Tururu Fest. Foto: MEDIA24
’n Fees in die goeie gees om mekaar te help op Erfenisdag, veral ten opsigte van beter toestande by plaaslike skole, skop om 09:00 af by een van Uitenhage se laerskole.
Die organiseerder, Patrick “Tururu” Lindoor sê, “Dit is ’n fees wat ons mense se kultuur en musiek uitbeeld. Ons mense hou van dominoes en klawerjas en daarom gaan ons kompetisies hou met goeie pryse vir die wenners.
“Ons het besluit om van die skole in ons gebied die ge-leentheid te gee om baat te vind by die fees. Ons weet hulle het fondse nodig vir instandhouding.”
Daarom het Lindoor besluit elke skool wat betrokke raak, kry R10 per kaartjie wat hulle verkoop. Kaartjies is R40 vir volwassenes en R20 vir kinders onder 13 jaar.
Die Tururu Fest word Saterdag, op Erfenisdag, by CW Hendrickse Primêre Skool gehou en die hekke maak om 09:00 oop.
Die spesiale gas vir die dag is Christo Davids, bekend vir sy rol as Errol in 7de Laan. Ander kunstenaars wat gaan optree sluit in Junant Petersen “Bozza”, Beverley Alexander (voorheen by Syndicate Sisters), Sippy, Kenny G, Marcus Pitie, Shuling, Tururu en ander.
Vir die kinders is daar springkastele, gesigverf en go karts. ’n Show & Shine Car vertoning word gehou en motorfietsryers gaan deelneem aan ’n projek om fondse in te samel vir Helping Hands Association For The Needy. Mense kan op ’n motorfietsrit gaan teen R10 keer.
Stalletjies is welkom en opslaanspasie is R250. Vir meer inligting bel Jonathan Fester by 084 540 1261 of e-pos: tururufest@gmail.com.